  Виталий Пронин А. СуетинИж городын вордӥськем Александр Суетин ноку ӧз малпа вал, улонзэ дышетон удысэн герӟалоз шуыса. Пичи дырысеныз нюлэсчи луон мылкыдын улӥз. Но туннэ экономика наукаосъя кандидат, доцент понна Ижысь 3 вуз вожмаське - сокем сое дунъяло но гажало. Солэн котькуд минутэз гожтэмын кадь - аслыз чурытэсь куронъёс пуктэ. Солэн 40-лэсь трос научной ужез, 1 монографиез, 10-лэсь уно пособиосыз но методичкаосыз. Та кутсконэз гинэ ай, шуэ. - Александр Николаевич, тӥ будэмын Ижын, но городскойлы воксё но уд кельшиське: востэм кадь. Яке шаян вакытъёсты но, урод сямъёсты но потыло-а? - Урод сямъёсын эшъяськыны дыры но, кужыме но жаль пото. Милям ӵыжы-выжыосмы пӧлысь воргоронъёс тамак уг кыско. Пурккетыны кутскисез но, шораз кырыж учкеммес шӧдыса, куштӥське. Курытсэ веръяны яратӥсьёсты но уггес валаськы, ачим уг юиськы бере. Юон йырсазез небӟытэ, йырвизез тарка, мур малпаськыны но ӝог решение кутыны луонлыкез быдтэ. Монэ пичиысен дышетӥзы: вань кужымез сётоно ужлы. Городын ке но вордӥськемын, гуртысь ӧй поталля. Соин ик мар со корка липон, турын пыртан - ваньзэ тодӥсько. Я атаелэн вордскем палъёсаз, Уваын, улӥ, я анаелэн Алнаш ёросаз кошкылӥ. Одӥг шаер кадь, нош макем пӧртэмесь ёросъёс! Уваын музъем туж урод, урожай басьтыны секыт, но кенер кутыны, ремонт лэсьтыны кутскы - нюлэс ки улын. Алнашын ке помидордэ кизь гинэ, ӝужа ни, нош пу зарни дун. Гуртъёсы дасо нуналлы гинэ вуылысал ке, тае валэтэк ик кыльысал. Нош мон гурт улонлэсь копаксэ веръяй. Валай: ӵыжы-выжыосын кусыпъёстэ юнматэмед потэ ке, соос радын ик ужа. Кылсярысь, огез убозэ урыса ӧз быдты ке, мукетыз солы одно ик юрттоз. Кин тодэ, монэ но вынме гужемъёсы сояз я таяз гуртэ, оло, урод сямъёслэсь утён вылысь но ӵемгес келяллязы. Ми школаын дышетскон вакытэ, 1990-тӥ аръёсы, Ижысь школаос котырын олокинъёс но гожеръязы. Монэ но гочатыны выро вал. Ӧй сётӥськы. Гуртоос быгатӥзы йырме инкуазь пала берыктыны. Пичи дыръям воксё но малпасько вал: луо лесник. - Нюлэскысь уд поталляське вал шат? - 10 аресысен пӧйшураны вырисько. Пӧйшураны, оло, шуыны уггес луы. Атае монэ сьӧраз басья вал. Нырысь гуртысь Пинал вакытвань ужзэ йылпумъялоз. Чидан ик чигоз ни возьмаса, малпаськод вал. Котькуд минуттэ лыдъяса, пукиськод. Сике вуиськод но, сюлэм ик ыркак шокче кадь. Атай ыбыны пыӵалзэ туж шер оске ке но, воксё но нокинэ но уд йӧттӥськы ке но, сюлэм вылын каньыл. Кыр животэз пӧйшураса сяна уд адӟы. Зэм, со понна дышетсконо луиз туж шыпыт ветлыны, ватскылыны. Куддыр шокамысь ик дугдӥськод вал кадь! Койыклэсь сиськемзэ, вучайылэсь кар лэсьтэмзэ тросэз-а чакласа сылӥз меда? Гуртоос уноез нюлэс вӧзын ик уло, но ӵемысь уг ик тодо, кыӵе животъёс вань сиказы. Вераськод адӟемдэ но, выжыкылэз сямен кылзо. Али аслам пыӵалэ вань ни. Но туннэ ке но со мыным эш сяна ӧвӧл, пересь муртлы кунул боды музэн. Сое кин ке шоры туж шер мертасько. Собере, мон котьмае жалясь но, дыр. Пичиысен со сямез пыӵатӥзы. Мушъёс котырын бергась мурт мукет луыны уг но быгаты, дыр. Атае мушкась. Монэ но котыраз кыскиз. Со ик валэктӥз: мушъёс котырын вож потыку но дыртыку берганы уг яра, шӧдозы, асьсэос но вожомозы но лекалозы. Гань-гань луыны тыршон пумен сяме но пыӵа. Тодосчиос ик шуо ук: кыӵе ке ужез, кылсярысь, зарядкаез 21 нунал ӵоже лэсьты, отӥяз сотэк улэмед уз луы ни. Нош кӧня пичиосты мон утьылӥ мушъёслэсь! Нылпиос куалекто, шонаськыны кутско ук. Киоссэс кутӥсько но мушез мугорысьтызы басьтӥсько, лексьыса уг вуы. Асме со понна кӧняез лекалляз! Шугмеме но вань. - Малы отӥяз лесник луон малпанлэсь куштӥськиды но лыдпусъёс пӧлы зымиды? - Школаын мон умой дышетски. Бадӟым классъёсын лябӟылӥ ик - тазалык начаргес вал, ялан больницаосын эмъяськи. Но отӥяз аслым шуи: умой дышетсконо. Киысьтым книга-тетрадь ӧз усьылы. Анай-атае умой дышетскизы уго. Бубиме пичи дыръяз «Артек» лагере но ысъяллям, анае Ижысь механикая институтэз горд дипломен йылпумъямын. Соос азьын возьыт медаз луы шуыса, визь люканы тырши. Тужгес кельшылӥз математика. Оло, соин но асме экономика удысын адӟыны ӧдъяй. Ижысь гурт удысъя институтэ пыри. Нырысь-валысь малпаськонэ усьылӥ ик, шонер сюрес бырйи меда шуыса. Жаляса верано, бухгалтерлы но экономистлы дышетскись студентъёсты тросэз предприятиос практиказэс ортчыны уг басьто. Соку аслыд мултэсэн, нодтэмен потыны кутсконо. Уд валаськы на уго, кышкало куд-огез: егитъёс лыктозы но янгышсэс я лушкем ужзэс шараялозы. Огаз фирмае ужаны интыяськылӥ. Лыдъясько-чотасько, лыдпусъёс уг пото. Бухгалтер доры соку ик мынӥ, тупатӥськизы. Отӥяз со огазеяськонлы ужзэс компьютерен радъяны но юрттӥ. Кыльыны куро вал доразы. Студентъёсын- Но малы ке отчы ужаны ӧд кыле, наукае кыстӥськиды... - Адямилы квартира, машина сӥзе, мед гинэ ужаны лыктоз шуыса. Со гоча но мынэ, кытчы сюронэз сярысь уг малпаськы ни. Озьы солэсь бырйиськыны мылкыдзэ быдто. Мынам улон сэреге вал. Озьыен, утчаськыны но дыры вал. Уждун котькытын огкадь. Малпай: луо дышетӥсь, учёной. Та удысын котькӧня берга, котыр ласянь котьку пайда сётоз, котькӧня кужымдэ пон, шумпоттэмысь уз дугды, тодон-валанэд но паськыталоз, пиналъёслы но юрттыны быгатод. Соин ик эскероно кариськи асме. Тодэме потӥз, кызьы адямиос наукаен выро. Та ик луиз, лэся, институтэ кылеме. Зэм, наукае кыстӥськемен валче армие ветлытэк кыли. Диссертация гожтӥсьёсты военкоматын ужасьёс уг исало ни уго. Сурон сапег ӧй кутчалля шуыса, жалясько ик. Но армие ветлытэк но, чурыт кариськыны луэ. Мон шутэтскон нуналъёсы гинэ но 6 часын ӵукна султӥсько. Быдэс нуналлы расписание дась: мар кароно, кытчы вуттӥськоно - ваньзэс минутэн чакласько. Со сяна, аслэсьтым тодон-валанме ялан муромытыны турттӥсько. Тэк пуконме ик уг тодӥськы. Матысь адямиосылы но ялан йӧтэ кадь. Собере малпасько: малы соос азе, аслым музэн ик, чурытэсь куронъёс пуктӥсько, соослэсь возьмасько ачим кадь луэмзэс, соослэн асьсэлэн улонзы, соослы озьы но умой. Мыным со, малпам уже лэсьтытэк кыле ке, секыт луэ. - Тӥ куинь вузын дышетӥськоды: гурт удысъя академиын, Удмурт кун университетын но Ижысь техникая кун университетын. Уксё сьӧры уйиськемен-а со? - Солэсь но уногес вузъёсы ӧтё, но шори пилиськыны уг луы. Валасько: ӟеч специалистъёс ӧжыт. Но отын но, татын но пазяськыса ужад ке, ӟигарыд уз тырмы котькытын умой ужаны. Мон котьку лыдъясько: ужед урод пӧрмоно кадь шуыса шӧдӥськод ке, эн басьтӥськы, кутскид ке, быгатэмедлэсь но умой тыршы. Зэм, луэ одӥг интыын гинэ ужаны. Но та куинь вузъёс воксё пӧртэм специалистъёсты дасяло. Соин аслым но соосын ужаны тунсыко. - Бадӟым тунсыкен дышетэменыды ик, луоз, студентъёсты шаерысьтымы пӧртэм ӵошатсконъёсын но олимпиадаосын вормисьёс радэ пото? - Жаляса верано, уноезлэн студентъёслэн асьсэлы осконзы ӧвӧл: уг быгаты, уг вормы, шуо но аналско. Таин сэрен соос ӵошатсконъёсы но пыриськытэк уло. Дышетыса-дышетыса валаны кутскиськод: соосты бурдъяны гинэ но быгатэм кулэ. Куддыр куд-огзэ олимпиадае кужмысь келяськод. 40 адями пӧлын 2-тӥ луэ ке, ачиз ик талы но уг оскы. Но отӥяз аслыз осконэз будыны ӧдъя, дышетскыны тунсыкез но эшшо бадӟымгес кылдэ. Кызьы шум ум поты? Куддыр ачим но малпасько: олимпиадаын 10 устоосыз пӧлы ке но мед сюроз вал. Нош со ваньзэсты ворме. Таӵе минутъёс понна ик дышетон удысысь кошкем уг поты. - Экономистлы дышетскись студентъёс пӧлын 90 процентэз - нылъёс. Секыт ӧвӧл-а соосын ужаны? - Студентъёс туж пӧртэмесь. Нырысь шуг вал. Я соос маке вылэ ӝожтӥсько, я синвузэс кисьто. Котькыӵе пиосмуртлы мултэс керӟегъяськон люкетоз, дыр. Но пумен синвуосты адӟемысь дугдӥськод. Куддыр керетыны, кылзэс вераны кутско. Но валаськод: ачиз со ӟеч, но та вакытлы улонэз секыт, ортчоз. Мон но шораз ыргетӥ ке, умой луоз шат?Студентъёсме котьку лӥятыны вырисько. Котьку тунсыкъяськисько мылкыдэнызы, асме соос интые пуктыны вырисько. Мон ачим капчиен дышетски ке, кин тодэ, оло, соослы рос-прос визь люканы урод улонзы но люкетэ. Ваньзэ санэ басьтыны тыршисько. Огпол куспазы нылъёс удмурт сямен лабырто, мон уг валаськы кожаса: экзаменэ, пе, чебер дӥсяськыса лыктӥм, мальдытыны малпам, нош со шорамы но ӧз учкы, юанъёсыныз гинэ согиз. Воргорон луэмелы оскизы вал, дыр. Но ужын мон дышетӥсь. Мон понна валтӥсез: адями дышетскыны мед тыршоз. Куддыр рос-прос уг пӧрмы ке но, тыршемез понна умойгес отметка пуктӥсько. «Кыкъёсты» уг жаляськы. «Кык» пуктыса, ӟеч лэсьтӥськод ук, сюло выллем луэ со. Жаляса «куинь» я «ньыль» пуктӥд ке, егит мурт буйгалоз но азьланяз но озьы гинэ дышетскыны луэ, кожалоз. Соин но мынам экзаменам дасяськытэк уг лыкто. Семьяез- Весь ужын шуыса, семьяды ӝожтӥське, дыр? - Котькыӵе вакытъёс луо. Тупатскыны вырисько ик. Доре вуэме бере уж сярысь вунэтыны тыршисько. Семьяе умме усе ке, султӥсько но нош ик ужасько, выль программаос дасясько. Отӥяз та секытгес луоз, вылды. Кузпалыным 3-тӥ пиналмес возьмаськомы. Тани-тани вордӥськыны кулэ. Но трос пиналэн шулдыргес. Мон одӥг ареслы пичигес выныным ӵош будэмын. Кык кузя котыр ласянь каньылгес кытчы ке мынон ласянь но. Ог-огмылы ялан юрттӥськылӥм. Котьку лыдъясько вал: семьяын ичизэ 2 пинал луыны кулэ. Оген вераськыны гинэ но кинэн ёрмоно ук. Эшъёс вань, но ӧвӧл пушкын шӧдон, тыныд кизэс котьку мычозы, юрттозы, валалозы шуыса. Куддыр жугиськиськод ке но, вын вань дыръя шӧдӥськод астэ утемен. Соин но оген будӥсь уноез нылпиос трос саклыксэс возьмало анай-атайзылэсь. 2 кузя дыръя мумы-бубыослы кулэяськон кулэсме. Соин но кузпалыным 3-тӥ пинал ваёно кариськимы. Кытын 2, отын 3-тӥзэ но, 4-тӥзэ но будэтыны секыт ӧвӧл ни. Вань пичиос бадӟымъёсыз сьӧры асьсэос кыстӥсько. Семьяме мон туж яратӥсько. Наташаеным тодматски студент дыръям ик. Ӵош дышетскись эше доры Можгае мыноно кариськи. Тодмоосмы доры пыракумы ик, адӟи муспотон нылашез. Оломаиныз кельшиз - йырысь ӧз поты ни. Пумиськыны уз ни кылды, малпай вал. Но со ми доры дышетскыны лыктӥз. Адӟемелы быдэ вӧзтӥз вазьытэк ортчеме уг луы вал... - Асьтэдыз котыр ласянь умоен гинэ возьматӥськоды-а кадь? - Кин тодэ, мон, оло, сыӵе ик вань (серекъя). Котьма шуэ, но лыдъясько: ӟеч уж тон доры ӟечен ик берытске, уродэз - уродэн. Соин ик умой луыны тыршисько. Кезьыт тол куазен трасса вылын сылӥсь муртэ одно ик машинаям пукто. Уксё но со понна уг басьты. Огпол сюрес дурын кынмыса сылӥсьёс доры дугдӥ. Потӥсько но, машиназы сюрес урдсы гурезь улэ лобӟем. Юрттыны тыршемме адӟыса, мукет машинаос но дугдӥзы. Поттӥмы. Номыр кышкытэз вылымтэ, сюрессэс азьланьтӥзы. Но куддыръя, юромо умой луыны тыршытэк но, улон косэ герой нерге кариськыны. Огпол Можгала ӵыжы-выжыосы доры мынӥ. Чай юисько. Кытысь ке сутӥськем ӵын зын лыктэ. Котыр утчаськи, номыр ӧвӧл. Мукетыз, оло, нокыӵе ӧй кариськысал, вунэтысал. Уката ик уйин адямилэн саклыкез быре ук. Но мынам тодэме потӥз, кытысь мар зын со. Подъездэ потӥ. Кытын ке мар ке сутӥське кадь. Подъездъя старшой доры йыгаськыны кутски, подваллэсь усьтонзэ курыса. Нырысь-валысь тон кин шуыны выре вал, олокин муртъёслы усьтонъёсты, пе, уг сётъяськы. Лек тусме адӟыса гинэ, валатскиз. Подваллэсь ӧссэ усьтӥсько но, сьӧд ӵын бугыръяське. Пушказ пырыны ик уг луы - синэз вандэ, номыр уг адӟиськы. Оло, кин ке вань шуыса, кеськи. Нокин ӧз вазьы. Тылпу кысӥсьёсты ӧти. Кин ке кенжытэм тамак пумзэ куштыса кельтэм. Ӧжыт гинэ быдэс корка ӧз гома. Подъездъя старшой собере кема тау кариз на. А. Суетин - дышетӥсь- Мар кариськоды ваньмон дыръяды? - Азьвыл туж яратӥсько вал парапланэн лобаны. Гурезьысь лэзиськиськод но, тылобурдо кадь, инметӥ лобаськод. Тол-а, гужем-а - кынмон но, кышкан но ӧвӧл. Али мон сыӵе эркын тылобурдо ӧвӧл ни. Ваньмон дыры ик вань меда? Туж потэ, научной ужъёсы пайда мед ваёзы шуыса. Тужгес но - гурт удысын. Хозяйствоосын йӧнала экономистъёс но бухгалтеръёс уг тырмо. Соосыз но ог дышем сямзыя лыдъясько-чотасько, ӵемысь - калькуляторен, шуэм сямен. Кемалась компьютерен ваньзэ лыдъяны луэ ни. Со программаосты кылдытонэн, бухгалтерской учётэз автоматизировать каронэн вырисько. Хозяйствоослы со азьланяз берганы туж юрттоз но юрттэ ни. Куд-огхозяйствоослэн кивалтӥсьёссы мыло-кыдо юаллясько, выль технологиосты пыӵатыны юрттыны куро. Туж пайдаё луэ, монэн дасям специалистъёс ик доразы ужаны интыясько ке. Туж потэ хозяйствоосты финансовой рыноке поттэме. Соин туж ӧжытэз выро. Олокытчы сюремзылэсь кышкало, соин ноку выремзы ӧвӧл бере. Нош со пыр эстӥськон но дунтэмгес дунын шедьтыны луоно. Биржа пыр ю тысь басьтыны но вузаны луоно, аслыд пайда поттыса. Со рынокез умой валась специалистъёс уногес луысалзы ке, хозяйствоос сокем бадӟымесь кредитъёсы ӧй пырысалзы. Но ас кожад гинэ туала берганы уг луы ни - дуннеез паськытатоно. Уката ик али, кризис вакытэ. Кризис котькуд адямиез шуккоз. Квартира, мукет бадӟым вуз басьтыны секыт луоз. Но быдэс экономикалы пайда ваёз. 2008-тӥ арын кризис шуак шобыртӥз вал. Таяз радэ государство дасяськыса вуттӥз. Асьме производствоез юнматон сярысь сюлмаськыны кутскиз. Со туж умой. Кунгож сьӧрысь вайиськом, эшшо ке детальёслы уксёмес быдтӥськом, таин валче мурт кунэз ӝутӥськом вал. Табере асьме экономикамес асьмеос юнматом. Но асьме предприятиос умой мед ужалозы шуыса, 1,5-2 ар кулэ луоз. Зэм, санкциосын эшшо золгес шымыртӥзы ке, секытгес луоз. Елена Сараматова Туспуктэмъёс А.Суетинлэн архивысьтыз басьтэмын Теги: тршорын  